02005D0671 — ET — 20.04.2017 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

NÕUKOGU OTSUS 2005/671/JSK,

20. september 2005,

terroriaktidega seotud teabevahetuse ja koostöö kohta







Artikkel 1

Mõisted

Käesolevas otsuses kasutatakse järgmisi mõisteid:

▼M1

a) terroriaktid – terrorismivastast võitlust käsitlevas Euroopa Parlamendi ja nõukogu direktiivis (EL) 2017/541 ( 1 ) osutatud kuriteod;

▼B

b) Europoli konventsioon – 26. juuli 1995. aasta konventsioon Euroopa Politseiameti loomise kohta; ( 2 )

c) Eurojusti otsus – nõukogu 28. veebruari 2002. aasta otsus 2002/187/JSK, millega moodustatakse Eurojust, et tugevdada võitlust raskete kuritegude vastu; ( 3 )

d) rühmitus või üksus – terrorirühmitused nõukogu raamotsuse 2002/475/JSK artikli 2 tähenduses ning nõukogu 27. detsembri 2001. aasta ühise seisukoha 2001/931/ÜVJP terrorismivastaste erimeetmete rakendamise kohta ( 4 ) lisas loetletud rühmitused ja üksused.

Artikkel 2

Terroriaktidega seotud teabe andmine Eurojustile, Europolile ja liikmesriikidele

1. Iga liikmesriik nimetab oma politseiteenistuses või muus õiguskaitseorganis eriasutuse, kellel on siseriikliku õiguse kohaselt õigus saada ja kes kogub igasugust asjakohast teavet eeluurimise kohta, mida liikmesriigi õiguskaitseorganid viivad läbi seoses terroriaktidega, ning edastab selle Europolile vastavalt lõigetele 3 ja 4.

2. Iga liikmesriik nimetab ühe või, kui liikmesriigi õigussüsteemis on nii ette nähtud, rohkem kui ühe asutuse Eurojusti riiklikuks kontaktisikuks terrorismiküsimustes, või asjakohase õigus- või muu pädeva asutuse, kellel on vastavalt siseriiklikele õigusaktidele õigus saada ja koguda asjakohast teavet terroriakte toime pannud isikutele süüdistuste esitamise ja nende süüdimõistmise kohta ning kes edastab selle Eurojustile vastavalt lõikele 5.

3. Iga liikmesriik võtab vajalikud meetmed, et tagada asjaomase asutuse kogutud, vähemalt lõikes 4 osutatud eeluurimist käsitleva ja lõikes 5 osutatud terroriaktidega seotud süüdistuse esitamisi ja süüdimõistmisi käsitleva, kahte või enamat liikmesriiki mõjutava või mõjutada võiva teabe edastamine:

a) töötlemiseks Europolile vastavalt siseriiklikule õigusele ja Europoli konventsiooni sätetele ja

b) Eurojustile vastavalt siseriiklikule õigusele ja juhul, kui seda lubavad Eurojusti otsuse sätted.

4. Vastavalt lõikele 3 Europolile edastatav teave hõlmab järgmist:

a) isiku, rühmituse või üksuse identifitseerimise andmed;

b) uuritavad teod ja nendega seotud konkreetsed asjaolud;

c) asjaomane kuritegu;

d) seosed muude asjakohaste juhtumitega;

e) sidetehnoloogiate kasutamine;

f) massihävitusrelvade valdamisest tulenev oht.

5. Kooskõlas lõikega 3 Eurojustile edastatav teave hõlmab järgmist:

a) uuritava või kriminaalmenetluse subjektiks oleva isiku, rühmituse või üksuse identifitseerimise andmed;

b) asjaomane kuritegu ja selle konkreetsed asjaolud;

c) teave terroriaktide eest süüdi mõistvate lõplike kohtuotsuste ja nende aktidega seotud konkreetsete asjaolude kohta;

d) seosed muude asjakohaste juhtumitega;

e) õigusabitaotlused, sealhulgas nõudekirjad, mis on saadetud teisele liikmesriigile või saadud teiselt liikmesriigilt, ning nende vastused.

▼M1

6. Liikmesriik võtab vajalikud meetmed tagamaks, et tema pädevate asutuste poolt kriminaalmenetluse raames seoses terroriaktidega kogutud asjakohane teave tehakse niipea kui võimalik kättesaadavaks teise liikmesriigi pädevatele asutustele, kus andmeid võidakse kasutada selliste terroriaktide, millele on osutatud direktiivis (EL) 2017/541, ennetamiseks, uurimiseks, avastamiseks või nende eest vastutusele võtmiseks selles liikmesriigis, kas liikmesriigi taotlusel või omal algatusel ning kooskõlas siseriikliku õiguse ja asjakohaste rahvusvaheliste õigusaktidega.

▼M1

7. Lõiget 6 ei kohaldata, kui teabe jagamine ohustaks käimasolevat uurimist või üksikisikute turvalisust, ega juhul, kui see oleks vastuolus asjaomase liikmesriigi oluliste julgeolekuhuvidega.

8. Liikmesriigid võtavad vajalikud meetmed tagamaks, et nende pädevad asutused võtavad pärast lõikes 6 osutatud teabe saamist vajaduse korral õigeaegsed meetmed vastavalt siseriiklikule õigusele.

▼B

Artikkel 3

Ühised uurimisrühmad

Liikmesriigid võtavad vajaduse korral vajalikud meetmed ühiste uurimisrühmade loomiseks, et viia läbi eeluurimisi terroriaktide osas.

Artikkel 4

Õigusabitaotlused ja kohtuotsuste täitmine

Iga liikmesriik võtab vajalikud meetmed teiste liikmesriikide esitatud, terroriaktidega seotud vastastikuse õigusabi ning kohtuotsuste tunnustamise ja täitmise taotluste käsitlemiseks kiiresti ja esmajärjekorras.

Artikkel 5

Kehtivate sätete kehtetuks tunnistamine

Otsus 2003/48/JSK tunnistatakse kehtetuks.

Artikkel 6

Rakendamine

Liikmesriigid võtavad käesoleva otsuse sätete rakendamiseks vajalikud meetmed hiljemalt 30. juunil 2006.

Artikkel 7

Territoriaalne kohaldatavus

Käesolevat otsust kohaldatakse Gibraltari suhtes.

Artikkel 8

Jõustumine

Käesolev otsus hakkab kehtima järgmisel päeval pärast selle avaldamist Euroopa Liidu Teatajas.